bifurkasjon
Store norske leksikon,Geografi,Naturgeografi
Bifurkasjon er gaffeldeling av en elv hvis to grener løper til hvert sitt vassdrag. Et godt eksempel på dette finnes i Norrland, Sverige, hvor Torne älv like ovenfor Junosuando sender Tärendö älv mot sør til Kalix älv; det mest berømte eksempel viser Orinoco i Sør-Amerika, som 500 km fra sitt utspring sender Casiquiare til Amazonas' bielv Rio Negro.
Mer alminnelig er det at en sjø eller myr har avløp til to forskjellige elvesystemer. Dette fenomenet er ikke en ekte bifurkasjon, men kalles gjerne en pseudo-bifurkasjon. Det mest kjente eksemplet i Norge, dog menneskeskapt, er de to utspring fra Lesjaskogsvatnet i Lesja kommune i Oppland. Vannet ble til i 1660-årene da to mindre vann ble gjort sammenhengende ved oppdemming, til bruk for jernverket på Lesjaverk. Fra Lesjaskogsvatnet renner Rauma mot nordvest og Gudbrandsdalslågen mot sørøst.'Bifurkasjon' brukes også som en medisinsk term. Les mer i Store norske leksikon elv